**WAHESHIMIWA MADIWANI WAPONGEZA UJENZI WA JENGO LA UTAWALA BUKOBA**

**Na, Milka Kaswamila, Bukoba DC**

Waheshimiwa madiwani wa kata za Halmashauri ya Wilaya Bukoba, wakiongozwa na Makamu Mwenyekiti wa Halmashauri hiyo, Mheshimiwa Privatus Mwoleka, wamezuru mradi wa ujenzi wa jengo la utawala la Halmashauri na kupongeza hatua iliyofikiwa kwa kuwa inaridhisha na inatia moyo.

Wakiwa katika ziara hiyo iliyofanyika leo tarehe 24.11.2022, waheshimiwa madiwani walitoa maoni yao ikiwa ni pamoja na kununua vifaa orijino hasa vya maji, umeme, vitasa na makomeo ya milango ili viweze kudumu kama ambavyo jengo linatazamiwa kuwa, kupanda miti katika eneo hilo ili kuweka vizuri mazingira na mwisho wakamsihi Mkurugenzi wa Halmashauri hiyo Bi. Fatina Laay kuhakikisha ujenzi unakamilika na jengo lianze kutumika.

“Nakumbuka wakati tunadai uhuru wa hapa tulikuwa watano na sasa hivi tumebaki watatu, sasa na sisi tusijetukatoka huko baadae kabla ya kulizindua jengo hili. Mkurugenzi tunaomba mradi huu ukiisha tuje tuuzindue” alisema mmoja wa waheshimiwa madiwani hao.

Naye Mkurugenzi Mtendaji wa Halmashauri ya Wilaya Bukoba, Bi. Fatina Laay, alimshukuru Rais wa Jamhuri ya Muungano wa Tanzania, Mheshimiwa Samia Suluhu Hassan kwa kuwezesha ujenzi wa jengo hilo kwa fedha kutoka Serikali Kuu na akaahidi kuukamilisha mapema mwanzoni mwa mwaka 2023 ili waheshimiwa madiwani waweze kufurahia kulitumia jengo ambalo ujenzi wake umetekelezwa katika kipindi cha utawala na uongozi wao.

“Huu ndio mradi mkubwa katika Halmashauri. Tunausimamia vyema na kuhakikisha fedha ya Serikali haipotei. Pia nitajitahidi kwa kadiri ya uwezo na nguvu zangu zote ukamilike kabla hamjaondoka ili tuuzindue pamoja. Na kwa hatua tuliyofikia sasa, ninaamini mwakani tutakuwa tumeshaingia na hata Baraza letu la mwezi wa saba mwakani tutalifanyia huku” Alieleza Mkurugenzi.

Mradi wa ujenzi wa jengo la utawala la Halmashauri ya Wilaya Bukoba, unatekelezwa kwa fedha kutoka serikali kuu shilingi bilioni mbili milioni mia saba hamsini (2,750,000,000.00), ambapo mpaka sasa Halmashauri imekwisha kupokea jumla ya shilingi bilioni mbili (2,000,000,000.00) na jengo lipo katika hatua ya upauaji.

**MWISHO**